Zero Waste Latvija

Zero Waste Latvija ir kustība, kas apvieno bezatkritumu dzīvesveida entuziastus, lai dzīve bez lieku atkritumu radīšanas Latvijā kļūtu par normu, kā arī 2018. gadā dibināta nevalstiskā organizācija kas atbalsta un popularizē bezatkritumu dzīvesveida un aprites ekonomikas principus un cenšas mazināt Latvijas sabiedrības radītā piesārņojuma ietekmi uz vidi.

 Vēsture 
2016. gada 26. janvārī Zane Skuja un Artis Tauriņš izveidoja Facebook diskusiju grupu “Zero Waste Shopping Riga” ar mērķi izzināt potenciālo pircēju pieprasījumu pēc bezatkritumu dzīvesveida precēm pirmā zero waste koncepta veikala attīstīšanai Latvijā un piesaistīt domubiedrus idejas realizēšanai. Lai raisītu plašākas diskusijas, grupa tika pārsaukta par “Zero Waste Riga”, un 2016. gada nogalē notika pirmā grupas biedru tikšanās. Pēc tikšanās grupai sāka pievienoties arvien vairāk interesentu no citām Latvijas pilsētām, tāpēc 2017. gadā grupa tika pārsaukta par “Zero Waste Latvija”. 2018. gada 1. augustā jeb “Ekoloģiskā parāda dienā” (Earth Overshoot Day) “Zero Waste Latvija” tika reģistrēta kā biedrība, Laurai Treimanei kļūstot par valdes priekšsēdētāju. 2018. gadā “Zero Waste Latvija” kļuva par organizāciju tīkla “Zero Waste Europe” dalībnieci.

 Organizācijas mērķi 

 Mazināt Latvijas sabiedrības radītā piesārņojuma nelabvēlīgo ietekmi uz vidi.
 Veicināt Latvijas attīstību atbilstoši ilgtspējīgas attīstības principiem.
 Veidot un atbalstīt videi draudzīgas alternatīvas piesārņojošiem ieradumiem, pakalpojumiem un precēm, un veicināt to pārņemšanu plašākā sabiedrībā
 Popularizēt bezatkritumu dzīvesveida un aprites ekonomikas principus.
 Sniegt atbalstu tiem, kas vēlas īstenot un veicināt bezatkritumu prakses.

 Darbība 
Biedrības darbība notiek trīs virzienos:

 Sabiedrības informēšana par atkritumu un piesārņojuma problemātiku, aicināšana uz paradumu un uzskatu maiņu. Organizācija ir izveidojusi Facebook diskusiju grupu “Zero Waste Latvija diskusijas”, kas šobrīd pulcē vairāk nekā 10 000 dalībnieku. Grupā tiek apspriesti ar bezatkritumu dzīvesveidu saistīti jautājumi. Tāpat organizācija izveidoja Facebook pirkšanas/maiņas/atdošanas grupu “Atdod, maini, pārdod — Zero Waste”, kas paredzēta darījumiem ar bezatkritumu dzīvesveidam atbilstošiem priekšmetiem, un karti “ZW iesaka” ar vietām, kur var nodot nevajadzīgos sadzīves priekšmetus, iegādāties videi draudzīgas alternatīvas, apģērbus un dažādas preces bez iepakojuma. “Zero Waste Latvija” atsevišķi un kopā ar citām organizācijām ir arī organizējusi vairākus pasākumus plašākai sabiedrībai — vienas dienas festivālu “Zero Wasted”, sociālo akciju “Tirgus savā maisiņā”, akciju “100 zaļi latvieši”, ikgadējo pasākumu “Zero waste Ziemassvētki” atkritumu vākšanas talku un zīmolu auditu un Globālo streiku nākotnei — piedalās festivālos un Dziesmu svētku biedrībā. Tāpat organizācija vada lekcijas nodarbības bērniem, jauniešiem un pieaugušajiem, sniedz viedokļus un intervijas.
 Darbs ar uzņēmumiem — lekcijas, nodarbības un konsultācijas par atkritumu samazināšanas iespējām, bezatkritumu dzīvesveida veicināšanu un videi nekaitīgāku saimniecisko darbību.
 Centieni ietekmēt valsts mēroga lēmumus. 2018. gadā biedrība kopā ar citām vides nevalstiskajām organizācijām iestājās pret grozījumiem Iepakojuma likumā, kas paredzēja vienreizlietojamo plastmasas maisiņu izplatīšanas ierobežošanu, bet 2019. gadā, reaģējot uz Latvijas valdības atbalstu atkritumu dedzināšanas rūpnīcām, publicēja atklātu vēstuli, kuru kopā ar biedrību Zaļā brīvība nosūtīja lēmumpieņēmējiem. Organizācija ir Vides konsultatīvās padomes locekle.

 Atsauces 

Kategorija:Sabiedriskās organizācijas